Baba ontvoer tydens huisroofDie 14 maande oue Siya Mlambo ŉ Span maatskaplike werkers het Donderdag ŉ Soweto-gesin besoek ná die ontvoering van ŉ 14 maande oue baba vroeër die week. Die babaseuntjie, Siya Mlambo, is Dinsdag tydens ŉ huisroof ontvoer. Twee verdagtes het sy ma na haar huis in Protea Glen gevolg. Hulle het die huis binnegegaan en geld van die ma en baba se oppasser geëis. Die verdagtes het die ma in haar motor ingedwing en na ŉ kitsbank gery waar hulle haar gedwing het om geld te trek. Met hul terugkeer na die huis het hulle die babaseuntjie ontvoer en met selfone en ander huishoudelike items gevlug. Die ma en oppasser is vasgebind. Nandi Mayathula-Khoza, LUR vir die departement van maatskaplike ontwikkeling in Gauteng, het gesê die maatskaplike werkers het traumaberading aan die gesin verskaf. “ŉ Mens mag nie oordeel nie, maar om ŉ kind se lewe in gevaar te stel kan nooit geregverdig word nie. Dit is net ŉ onskuldige kind wat niks weet nie.” Mayathula Khoza het enigiemand wat moontlik inligting oor die voorval het, versoek om kol. Van Wyk by 082 308 7487 te bel.